《读易一首简刘韶美》
宋代·郭印

学易不识日月魂，盲人展转误铜盆。
分阴分阳发天秘，羲文孔子同一门。
头童习之老鬅鬙，熙熙未梦春台登。
一朝索得乾坤蕴，岂但潜龙及履冰。
与君细评宝花纷，只恐鬼神潜听闻。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。